
Rolleavklaring og ansvarsfordeling for administrative oppgaver ved Det medisinske fakultet
Bakgrunn

Fakultetstyret behandlet i sak FS 12/07 ny organisasjonsmodell for fakultetsadministrasjon og deler av de tekniske fellesavdelingene. Denne er nå endelig godkjent av universitetsstyret. I saksframlegget til fakultetsstyret vises det til flere forhold som må avklares på et senere tidspunkt, bla intern organisering i de nye enhetene og avklaring av grensesnittet og ansvarsfordelingen mellom enhetene i den nye organisasjonsstrukturen. I sak FS 34/07 behandlet fakultetsstyret ny organisasjonsmodell for de faglige fellesavdelingene og kjernefasilitetene. Nå fremmes en prosess for å se på den administrative rolleavklaring og ansvarsdeling mellom administrasjonen på fakultets- og instituttnivå samt grensesnitt mellom administrativ og faglig side. Alle disse 3 prosessene må ses i en helhet med bakgrunn i dagens dekanat sitt ønske om å få en mer velfungerende fakultetsadministrasjon samt styringssignalet i Mål og disponeringsskrivet i 2006 om at Det medisinske fakultet skal gjennomgå sin administrasjon på begge nivåer.

Administrativ oppgaveløsning på fakultetet (fakultetsadministrasjonen og instituttadministrasjonene) er en viktig støttefunksjon som på en helhetlig måte best må understøtte faglig produksjon og utvikling. Både studenter, forskere og faglig ledelse er avhengig av et raskt, robust og kvalitativt godt administrativt støtteapparat.
Slik omtalt i rapporten fra arbeidsgruppen i delprosess I (ref FS 12/07 – 200605889-7) er Universitetet i Tromsø utsatt for store endringer i rammebetingelsene. Den generelle utviklingen i samfunnet tilsier større krav til sporbarhet, kvalitetssystemer og dokumentasjon, i tillegg til større krav om effektivitet, god ressursutnyttelse, god service og fokus på måloppnåelse. Endringstakten i samfunnet har økt de siste tiårene, og det er ingen grunn til å forvente lavere endringstakt i framtiden. Dette innebærer at fakultetet, og også de administrative funksjonene, i framtiden må forholde seg til endrede rammebetingelser og endrede krav. Dagens organisering, inkludert de administrative funksjonene, er et resultat av en historisk utvikling. Denne har i mindre grad klart å fange opp de endrede krav som stilles, og organiseringen klarer i mindre grad å fremme en  strategisk tenke- og handlemåte. 
Utviklingen på administrativ side er i seg selv en utfordring som krever gjennomgang av administrativ oppgaveløsning, men vel så viktig er den generelle utviklingen i sektoren som stiller faglig side og kjernevirksomheten overfor nye administrative krav ved kvalitetsreformen, stykkprisfinansiering, eksternfinansiering og økt byråkrati. En gjennomgang av administrativ oppgaveløsning må ha som mål å gi en bedre støtte til forskere og ledere under sektorens nye rammevilkår.
En annen side ved de samlede administrative ressursene på fakultetet er at de omfatter ca. 130 personer fordelt på 105 årsverk. I disse tallene ligger noe usikkerhet og eksternfinansiert virksomhet er telt med. Tallene indikerer imidlertid at vi snakker om mange personer som skal ivaretas, gis faglig (administrativt) påfyll, utvikles faglig (administrativt) og ha en godt etablert personalomsorg.
Fakultetsdirektøren mener det ligger et potensial i en bedre integrering og samlet utvikling av de administrative tjenester. Det er en rekke eksempler på at uklar rolleforståelse mellom nivåene og mellom administrativ og faglig side skaper frustrasjoner i organisasjonen. Dette er og dokumentert i HMS undersøkelsen fra høsten 2005. Prosessen bør derfor resultere i et bedret arbeidsmiljø ved fakultetet og en organisasjon/rolleavklaring som gjør det lettere å ta seg frem i administrasjonen og få kompetente tjenester på kortest mulig tid.

Gjennomgangen må klargjøre hvilke oppgaver som naturlig hører til på fakultetsnivået og hvilke som naturlig hører til på instituttnivået. Fokus må være på hvordan administrasjonen, enten det er på fakultetsnivået eller på instituttnivået, best kan bidra til å yte service til kjernevirksomheten, og om det totalt sett er mulig å frigjøre administrative ressurser som kan komme kjernevirksomheten til gode. Uansett valg av organisatorisk løsning av de administrative tjenestene, må de gjenspeile og ivareta de krav som stilles til tjenesten, være dynamisk og fremtidsrettet. 
En del av de administrative ressursene ved instituttene er tilknyttet sentre, både på fakultets og instituttnivå, internfinansierte så vel som eksternfinansierte.  Som vertskap for sentre har vi ansvar for å utvikle det administrative personalet i sentrene som jobber i vårt forvaltningssystem, ha avklarte roller og god flyt i forvaltningen. Samfunnsansvaret tilsier at fakultetet bør tilrettelegge for at også sentre kan drive effektivt og godt administrativt slik at fokuset i sentrene kan settes på det faglige oppdraget. 

I forbindelse med en klargjøring og gjennomgang av de administrative tjenestene ved fakultetet, vil det være nødvendig å trekke opp flere andre grensesnitt. Eksempel vil være arbeidsdelingen mellom dekan og prodekanene, inkludert spørsmålet om prodekane skal tillegges operative oppgaver. Et annet eksempel vil være forholdet mellom den faglige og administrative linjen, på fakultetsnivået, på instituttnivået og mellom nivåene. I 2005 ble det laget egne instrukser for dekan, fakultetsdirektør og instituttlederne i forbindelse med endring i organisasjons-, styrings- og ledelsesstrukturen ved universitetet. I forbindelse med en gjennomgang av rolleavklaring og ansvarsfordeling bør det vurderes om det er behov for utarbeidelse av stillingsinstrukser eksempelvis for prodekanene og kontorsjefene. Dette arbeidet må koordineres med den prosess fakultetsdirektøren allerede har igangsatt for å belyse kontorsjefrollen.
Fakultetet er midt i en gjennomgang av organiseringen, styringen og ledelsen av funksjoner på fakultetsnivået, organisasjonsprosess I og II, som også berører administrative funksjoner. I tillegg skjer det utviklingsarbeid i forhold til administrative oppgaver og stillinger ved instituttene. Det er imidlertid ikke foretatt en helhetlig vurdering over instituttgrensene og mellom fakultetsnivået og instituttnivået i forhold til administrative oppgaver og tjenester, slik det nå er ønskelig å gjennomføre. Mulighetene for å kunne lære av hverandre, koordinere arbeidsinnsatsen på tvers av nivåer og mellom instituttene har dermed vært begrenset, og det er ikke sett på behovet for kompetanseoppbygging, eksempelvis ved å samle oppgaver som utføres for sjelden til at alle enheter kan inneha tilstrekkelig kompetanse. 
Alternativer for organisering av administrative tjenester ved fakultetet

Man kan se for seg ulike modeller for arbeidsdeling og oppgavefordeling, et ytterpunkt hvor alt samles på instituttnivået, et ytterpunkt hvor alle oppgavene samles på fakultetsnivået, og mellomløsninger hvor noe gjøres på institutt og noe på fakultet, men med en presisering av hvor ansvaret for de ulike oppgavene skal ligge. Det er heller ikke gitt at fysisk plassering og organisatorisk tilhørighet er lik ettersom dagens lokaler legger klare begrensninger i forhold til fysisk flytting av kontorer.
Det er naturlig å gjennomgå administrativ støtte for de 3 kjernevirksomhetene utdanning, forskning og formidling, videre personal og økonomi og IKT- og tekniske tjenester.

De enkelte tjenesters krav til brukernærhet, robusthet, tilgjengelighet, svartid, kvalitet og kompetanse kan være et utgangspunkt for å se hvor tjenesten best kan ivaretas. Det er og ønskelig at gjennomgangen gir effektivitetsgevinster.

De enkelte institutter er svært ulik i størrelse og har ulike behov. Slike ulike behov ved instituttene bør i størst mulig grad imøtekommes.

Avklaring av hvordan de administrative ressursene ved fakultetet best kan ivaretas er en stor og viktig oppgave, og fakultetsdirektøren foreslår at det nedsettes en arbeidsgrupper som skal jobbe videre med dette. Arbeidsgruppen bør ha representanter fra instituttene og fra fakultetsnivået, fra den administrative siden og fra den faglige siden, og det foreslås at fakultetsdirektøren leder arbeidet som ansvarlig for den administrative virksomheten ved fakultetet. Det er forutsetning av denne prosessen koordineres med de øvrige organisasjons-, styrings- og ledelsesprosessene som er i gangsatt ved fakultetet, samt gjennomgangen på økonomisiden og arbeidet med klargjøring av kontorsjefrollen.
Videre ser fakultetsdirektøren for seg at arbeidsgruppen i startfasen av arbeidet tar initiativ til innspill fra instituttlederne og dekanene i forhold til hvilke områder de oppfatter som viktig.
Forslag til vedtak:

1. Fakultetsstyret gir sin tilslutning til at det etableres en prosess med å se på arbeidsdeling og rolleavklaring for administrative oppgaver for å vurdere hensiktsmessige måter å organisere de administrative ressursene og tjenestene ved fakultetet, slik beskrevet i saksframlegget. 

2. Fakultetsdirektøren gis fullmakt til å opprette og lede en arbeidsgruppe bestående av representanter fra instituttene, fra fakultetsnivået, fra den administrative linjen og fra den faglige linjen.
3. Arbeidsgruppen skal, i tillegg til å fremme et forslag til arbeidsdeling og rolleforståelse mellom de ulike nivåene, utarbeide stillingsinstrukser for sentrale funksjoner ved fakultetet. 
4. Ansatte oppfordres til å bidra i prosessen.

5. Arbeidsgruppen som nedsettes må koordinere sitt arbeid opp mot de øvrige prosessene som er igangsatt ved fakultetet.
Tromsø, 27.06.2007

